### Beslutning

For Børn- og Familieudvalgets flertalsindstilling stemte 14: C, O, V og Frit Borgerligt Fællesskab.

For mindretallet i [adresse] og Familieudvalgets anbefaling stemte 12: A, B, F, Ø og Kalundborg-Listen.

Hverken for eller imod stemte ingen.

Børn- og Familieudvalgets flertalsindstilling blev godkendt.

Fraværende: Jarl Holm

### Sagsfremstilling

## Resume og sagens baggrund

Regeringen (Socialdemokratiet, Venstre og Moderaterne), Socialistisk Folkeparti og Radikale Venstre har indgået aftale om en national forsøgsordning for skolemad. Børne- og Undervisningsministeriet har i den forbindelse udmeldt information om rammer og vilkår for skolernes deltagelse i forsøgsordningen. Udvalget skal derfor beslutte, om der skal give mulighed for, at folkeskolerne kan tilmelde sig forsøgsordningen.

## **Indstillinger**

Direktøren indstiller, at det
besluttes om skolerne kan ansøge om at deltage i den nationale forsøgsordning om skolemad.

## Behandling

Børn- og
Familieudvalget.

## Sagsfremstilling

Med finansloven for 2025 er der afsat 854 mio. kr. i årene 2025-2028 kr. til en national forsøgsordning for skolemad. Forsøgsordningens formål handler blandt andet om at fremme og styrke de gode fællesskaber, der opstår gennem et fælles måltid i skolen. Ordningen har desuden til formål at indhente viden og erfaringer med skolemads betydning for elevernes sundhed, trivsel og læring samt indhente erfaringer med måder at organisere skolemad og de forskellige finansieringsmodeller for skolemad.

*Kommunens forpligtelser*

På skolerne der tilmeldes ordningen skal skolemad afprøves enten i indskoling, mellemtrin eller udskoling. Små skoler med under 50 elever pr. trin kan tilmelde hele skolen. Forsøgsperioden løber fra skoleåret 2025/26 til første halvår af skoleåret 2028/29. Når en skole er tilmeldt forsøget, skal der tilbydes skolemad i hele forsøgsperioden (dog kan første halvår af skoleåret 2025/26 bruges på etablering af ordningen). I forsøgsordningen handler skolemad om et frokostmåltid, som skal tilrettelægges under hensyn til de officielle kostråd fra Fødevarestyrelsen.

Hvis en skole deltager i forsøgsordningen forpligtes kommunen til løbende at bidrage til evaluering af erfaringerne og information om gennemførslen af ordningen. Det betyder, at skolerne, der deltager i forsøgsordningen, er forpligtet til at deltage i evalueringsaktiviteter, herunder spørgeskemaundersøgelser og øvrig dataindsamling som f.eks. interviews og anden relevant dokumentation (økonomi mv.) i samarbejde med en ekstern evaluator udpeget af Børne- og Undervisningsministeriet. Det samme gælder for deltagende skolers klasser, som ikke er en del af skolemadsordningen, da de vil blive brugt som sammenligningsgruppe i evalueringen. Dataindsamlingen i forbindelse med evalueringen kan handle om elevinddragelse, de pædagogiske rammer omkring ordningen, madkvaliteten samt sammenhængen mellem skolemad og elevernes trivsel, sundhed og læring. Dataindsamling kan omfatte elever, forældre, pædagogisk personale, skoleledelser, forvaltningen mv.

Det endelige evalueringsdesign og rammer for dataindsamling er endnu ikke fastlagt. For at begrænse den administrative byrde i kommunerne skal den eksterne evaluator forsøge at bruge relevant eksisterende datamateriale.

*Økonomien i forsøgsordningen*

Der er nationalt afsat samlet 854 mio. i årene 2025-2028, hvoraf 572,8 mio. kr. tildeles folkeskoler, 168,2 kr. mio. tildeles frie grundskoler, 10 mio. kr. tildeles evaluering (til ekstern evaluator) og 3 mio. kr. tildeles til foreningen Madkulturen (som skal understøtte etableringen af madordningerne lokalt).

Hvis kommunen deltager i forsøgsordningen udbetales et tilskud til kommunen, som i hvert år beregnes på baggrund af elevtal pr. 1. april 2025. Derudover beregnes tilskuddet på baggrund af finansieringsmodellen (med eller uden forældrebetaling). Ved lodtrækningen for deltagelse vil der være forskellige finansieringsmodeller (med eller uden forældrebetaling), og skolen skal afprøve den finansieringsmodel, som skolen bliver udtrukket til via lodtrækningen. Uanset finansieringsmodel er det frivilligt for eleverne at deltage i ordningen.

For skoler, der afprøver modellen uden forældrebetaling, vil tilskuddet være på 53 kr. pr. elev pr. skoledag med en antagelse om 200 skoledage pr. år. Det helårlige tilskudsbeløb pr. elev er således 10.600 kr. (2025-niveau). For skoler, der afprøver modellen med forældrebetaling på 15 kr., vil tilskuddet være på 38 kr. pr. elev pr. skoledag med en antagelse om 200 skoledage pr. år. Det helårlige tilskudsbeløb pr. elev er således 7.600 kr. (2025-niveau). For skoler, der afprøver modellen med forældrebetaling på 25 kr., vil tilskuddet være på 28 kr. pr. elev pr. skoledag med en antagelse om 200 skoledage pr. år. Det helårlige tilskudsbeløb pr. elev er således 5.600 kr. (2025-niveau).

Kommunen forpligtes ved tilmeldingen til at sikre økonomisk opfølgning, eventuel håndtering af forældrebetaling (hvis en skole udtrækkes til ordning med forældrebetaling) samt regnskabsaflæggelse til ministeriet på de forbrugte midler.

*Proces*

Midlerne udmøntes gennem én runde med tilmeldingsfrist den 2. maj. Kommunen skal indsende en samlet tilmelding på vegne af kommunens interesserede folkeskoler. Ved tilmelding skal der sikres opbakning fra de interesserede skolers skoleledelse og skolebestyrelse. Hvis der er flere tilmeldte end der er midler i ordningen, så udvælges forsøgsskoler ved lodtrækning.

Derudover skal der sikres tilslutning fra Kommunalbestyrelsen senest 31. august 2025.

Ved deltagelse skal tilmeldte skoler have etableret ordningen inden udgangen af 2025. Skolerne vil få besked om deltagelse inden skolestart.

## Økonomiske konsekvenser

Ingen.

### Sagens forløb

02/04/2025 Børn- og Familieudvalget

Et flertal bestående af Maja Carlsen (Frit Borgerligt Fællesskab), Lars Kjær (V), Tom Nørgaard (V) og Frank Danielsen (C) beslutter, at folkeskolerne i Kalundborg Kommune ikke prioriterer kapacitet på at indgå i den midlertidige nationale forsøgsordning med skolemad.

Et mindretal bestående af Gurli Karlsen (A), André Larsen (A) og Poul Kjeldsen (F) ønsker at Kalundborg Kommune deltager i forsøgsordningen med den bemærkning, at det er frivilligt for folkeskolerne.

Gurli Karlsen (A), André Larsen (A) og Poul Kjeldsen (F) ønsker i medfør af standsningsretten, at sagen videresendes til Kommunalbestyrelsens afgørelse.

23/04/2025 Økonomiudvalget

Fire medlemmer: Ole Kjeldsen (V), Mark Pedersen (V), Tom Nørgaard (V) og Åge Christiansen (Frit Borgerligt Fællesskab) anbefaler Børn- og Familieudvalgets indstilling.

Fire medlemmer: Grete Schou (Kalundborg-Listen), Charlotte Winther (A), Signe Hansen (A) og Johannes Svendsen (F) anbefaler mindretalsindstillingen fra Børn- og Familieudvalget.

Jim Skov tager forbehold.

Sagen videresendes til Kommunalbestyrelsens afgørelse.